INNLEDNING

Vi skal i denne oppgaven redegjøre for hvilke kunnskaper vi trenger for å kunne gi sykepleie til vår pasient Finn Berg. 

Han er en eldre mann, som etter et utenlandsopphold har pådratt seg feber og diaré. 

Ved hjemkomst forverrer situasjonen seg, han er uttørret, avkreftet, sengeliggende, og har vansker med å få i seg mat og drikke. 

Etter få dager blir han innlagt på sykehus, på enerom, med mistanke om mage-/tarminfeksjon.

Formålet med denne oppgaven, er at vi tilegner oss den kunnskap vi som sykepleiere trenger for å kunne yte korrekt sykepleie i den gitte situasjonen. 

Vi vil i oppgaven ta for oss mye av den litteraturen vi har fått oppgitt, og i tillegg bruke en del materiell fra nettet.

Problem: Finn Berg har under et utenlandsopphold blitt syk, han har feber og diaré. Han har tydeligvis fått i seg smitte av et eller annet slag. Han er også rød mellom tærne, noe som kan tyde på at han har fått fotsopp. Vår oppgave blir her å finne ut hvilke typer smitte han kan ha fått i seg, og hvordan han har fått den i seg. Også hvordan de enkelte smittetypene virker og gjør utslag. 
Mikroorganismer er mikroskopisk liv. De finnes overalt og påvirker vår verden i stor grad. Mikroorganismer er både til nytte og skade. Alle mennesker har en normalflora som består av mikroorganismer av forskjellige slag, som er nyttig for oss. De kan også finnes steder hvor vi ikke vil ha dem, hvor de er til skade og kan gi farlige sykdommer. De kan leve uavhengig av mennesker, dyr og planter, men vi kan ikke leve uten dem. Kunnskaper om disse er derfor viktig for mennesker. 

Læren om mikroorganismer kan deles i flere grupper:
· Bakteriologi: læren om bakterier
· Virologi: læren om virus

· Mykologi: læren om mikroskopisk sopp

· Parasittologi: læren om parasitter

· Prioner

Bakterier:

Bakterier er encellede organismer som finnes i to forskjellige former; kokker og staver. 
Kokkene er runde og har forskjellige navn ut fra utseende etter celledelingen. Stavene kan også ha forskjellige navn, men de har til felles at de er avlange i formen. De fleste bakterier er en del av normalfloraen hos mennesker. Bakterier kan blant annet gi infeksjoner i mage og tarm, og en blir ofte smittet via infisert mat og drikke. 

· Salmonella er blant de viktigste bakteriene som kan gi mage og tarminfeksjon. Salmonellabakterien finner vi ofte i kylling, men også i kjøtt, høns, melk og melkeprodukter, egg og eggeprodukter. Denne bakterien gir diaré, feber, magesmerter, hodepine, kvalme og av og til oppkast. Tre ulike sykdomsbilder forekommer; salmonellose, tyfoidfeber og paratyfoidfeber. Av de tre typene er det salmonellose som er mest sannsynlig at Finn Berg har, den fører diaré og feber med seg. Salmonellose finnes i tarmen og evt. i urinen hos mennesker. Vi finner også mikroben i tarmen hos en rekke husdyr og ville dyr.
· E. Coli er en tarmbakterie det finnes ulike typer av. Bakterien lager et giftstoff som tarmen ikke tåler, slik at vi får en infeksjon. Denne bakterien gir ofte urinveisinfeksjoner, sepsis og diaré.

· Sykdomsfremkallende stafylokokker i maten fører til oppkast og diaré få timer etter at en har blitt smittet.

· Clostridium perfingens (smitte gjennom kjøtt) eller Bacillus cereus (smitte gjennom ris og mel) fører også til ganske raske symptomer.

Finn Berg kan ha blitt smittet på flere forskjellige måter. Han kan ha spist dårlig stekt eller kokt mat fra infisert dyr, eller drukket infisert vann. 
MATFORGIFTNINGER

Maten vår er nesten alltid trygg å spise, men av og til blir vi syke av det vi spiser.

Matforgiftning kan skje både hjemme og på steder som serverer mat, og hvis en spiser infisert mat kan det få alvorlige følger. Matforgiftninger kommer som oftest av bakterier og deres giftstoffer, men kan også komme av virus, sopp og alger. De vanligste bakteriene som gir matforgiftninger er Campylobacter, Salmonella, Stafylokokker, Bacillus og Clostridier. Grunnen til at en blir matforgiftet er vanligvis infiserte råvarer, urenslig tillaging, for lav temperatur ved oppbevaring av varm mat (skal være over 60 °C), eller mangelfull kjøling. Hvis du er kokk og har et betent sår på en av hendene/fingrene bør du ikke lage mat. Her er det masse gule stafylokokker som lager giftstoffer som kan gi matforgiftning.

Ved matforgiftning er det som regel flere personer som blir syke samtidig.. Det hender ofte at bare enkelte som har spist maten blir syke, mens andre tåler maten godt. Dette avhenger av hvor mye som er spist og den enkelte sin motstandskraft. Symptomene på matforgifting kan være oppkast, diaré, kvalme, magesmerter, feber og at en føler seg slapp.

Akutt mage- og tarminfeksjoner
Typisk for akutt mage- og tarminfeksjon er oppkast, diaré, magesmerter og feber.

Nøyaktig hvilken bakterie, virus eller parasitt som er årsaken til infeksjonen påvises sjelden.
Som regel går infeksjonen fort over av seg selv, men hos eldre, som Finn Berg og andre der motstandsdyktigheten er redusert kan det være fare på ferde.

Virus: 

Virusene vi blir syke av ved en mage- tarminfeksjon smitter fekal -oralt ved at man får i seg infisert avføring, ofte fra hendene. Noen typer virus smitter også via spytt og hoste, kalt luftsmitte. Virusinfeksjon i magesekken og tarmen kalles ofte ”omgangssyke”. Den er så smittsom at nesten alle blir smittet, og sykdommen går på omgang.

Sopp: 

Finn Berg har hudavskalling og rødhet mellom tærne, og en sykepleier tror det kan være fotsopp. 
Det er bare noen få sopparter som gir sykdom, og menneskene har noen sopparter i sin normalflora. De mikroskopiske soppene deles inn i fire grupper:

· Gjærsopp: vokser som runde eller ovale celler eller mycellignende 

· Dermatofytter: mycel med sporer

· Muggsopp: mycel med sporer

· Dimorfe sopper: dels som gjærsopp, dels som mycel

De overflatiske soppinfeksjonene rammer hud, hår og negler, og forårsakes vanligvis av dermatofytter. Dermatofyttinfeksjoner kalles tinea, f. eks tinea pedis som er fotsopp. Dermatofyttene invaderer bare vev med keratin og forårsaker keratinødeleggelse og betennelse. Symptomene bestemmes av infeksjonsstedet. Infisert hud kan skalle av, det kan oppstå blemmer og rødhet. Gjærsopp gir infeksjoner der det er gnidning mellom to fuktige hudflater, som f. eks mellom tærne, som i Finn Bergs tilfelle. Huden blir rød og kan væske. 

Smittestoff:

Alle typer mikroorganismer kan væresmittestoff, bakterier og virus er de mest aktuelle, mens soppinfeksjoner er under sterk økning. Visse betingelser må være oppfylt for at smittespredning skal skje: 

· Smittestoffet må være hardført slik at det overlever og eventuelt formerer seg på veien fra smittekilde til mottaker.

· Det trengs tilstrekkelig dose smittestoff som overføres. Et relativt stort antall mikrober må til.

· Smitteveien må være rask.

· Mottakeren må være mottakelig for smitten.

· Smittestoffet må kunne formere seg og ha evne til å skilles ut fra verten igjen og spres videre.

Fig 4.2 Smittekjeden
Smittekilde:

I normalfloraen vår har vi en mengde patogene mikrober som ikke fremkaller sykdom så lenge de holder seg der de skal, eller der de normalt er. Friske personer kan dermed være smittebærere uten å vite om det, og spre patogene mikrober til andre personer og til dødt materiale, som gulv, inventar, sengetøy osv. Andre smittekilder enn mennesker kan være dyr, insekter (malaria), mat, drikkevann, dødt materiale (ting i kontakt med blod, urin, avføring osv.), og legemidler. 

Smittemåte:

Smitten kan stamme fra en rekke kilder på oss selv, slik som normalfloraen på huden, tarmene, sår osv. Denne type smitte kalles endogen smitte. Eksogen smitte derimot er smitte som kommer utenfra. Eksogen smitte kan overføres på forskjellige måter:

· Kontaktsmitte: gjennom fysisk kontakt mellom mennesker og dødt materiale. Dette er den vanligste smittemåten. En kan få smitte gjennom direkte kontakt mellom smittekilde og smittemottaker ved direkte berøring med infisert person.           Indirekte kontaktsmitte vil si overføring av smittestoff gjennom gjenstander, mat, vann, blod, dyr eller insekter.                                                                                                                                                                                                                                                                                                                                                                                                    
Dråpesmitte er en variant av indirekte kontaktsmitte. Dette er overføring med små dråper f. eks ved tale, hosting og nysing.

· Luftbåren smitte vil si at det overføres infeksiøse mikroorganismer med lufta i små dråper, eller i støvpartikler. Menneskehuden avstøter stadig hudskjell med bakterier og sopp, spesielt når en er i bevegelse. Disse hudskjellene går da ut i lufta, blander seg med støv, og virvles opp av menneskers bevegelser og andre ting. 

· Fekal -oral smitte er når smitte overføres fra tarmfloraen via munnen. Mikroorganismer kan overføres fra endetarm til munn via hender, forurensede gjenstander eller mat og drikke. Dette kan føre til tarminfeksjoner eller forgiftninger. 

· Inokulasjonssmitte vil si at smittestoffet overføres ved at det føres direkte inn i organismen, gjennom skadet hud eller slimhinner. Dette kan skje via infiserte kanyler eller seksuell kontakt, og bitt fra dyr. Denne smittemåten kalles også blodsmitte. Innsektssmitte regnes også under denne gruppen. F eks fluer kan overføre smitte som fører til mage- tarminfeksjoner som salmonella og E. Coli. 
Smittemottaker:
Det finnes en del grupper mennesker som er spesielt utsatt for infeksjoner:

· Personer med nedsatt immunforsvar

· Eldre, som ofte har multiple sykdomsbilder

· Personer med skadet hud eller slimhud, forbrenninger eller frostskader

· Pasienter med innsatte fremmedlegemer, eks kanyle, kateter, tube osv

· Sykehuspasienter

Som nevnt tidligere må smittestoffene ha en smittekilde, og en smittemåte for å nå sitt ”mål”, nemlig smittemottakeren. En må også ha en inngangsport og en utgangsport. For å forhindre spredningen av smitte må et av disse leddene brytes. Hygiene er stikkordet for å bryte smittekjeden. For eksempel hvis det er snakk om kontaktsmitte kan en vaske hendene og ved luftsmitte kan en bruke munnbind slik at sjansen for smittespredning minker. I disse eksemplene bryter vi kjeden ved at mottaker beskytter seg slik at kilden til smitte forsvinner.

Vi kan også bli kvitt smittestoffene ved hjelp av medisinering med for eksempel antibiotika mot bakterier.

PERSONLIG HYGIENE
Problem: Finn Berg er smittebærer, og for å minske faren for at han skal smitte andre pasienter eller pleiere er det viktig med gode hygienetiltak.

Håndvask

Formålet med hygienetiltak og prosedyrer er å minske risikoen for sykehusinfeksjoner, samt å skape et trivelig miljø for pasienter og personale. God håndhygiene er det viktigste og mest effektive infeksjonsforebyggende tiltaket, samtidig som det er veldig enkelt og billig. 

Som et av de viktigste verktøyene en sykepleier har, er hendene svært utsatte fordi de er et viktig ledd både i direkte og indirekte kontaktsmitteoverføring. Så mye som 20-30% av sykehusinfeksjonene beregnes å være resultat av dårlig håndhygiene. 

I begrepet håndhygiene legger vi håndvask med vann og såpe, eller hånddesinfeksjonsmiddel med et alkoholbasert desinfeksjonsmiddel tilsatt et hudpleiemiddel. Håndhygieniske tiltak skal fjerne potensielt patogene mikroorganismer som tilhører den midlertidige hudfloraen. 

Alkohol er noe mer effektivt mot bakterier enn håndvask, men alkohol virker ikke på alle sopp- eller virusarter. I tillegg reduserer alkohol den permanente hudfloraen noe. 

Håndvask vil være tilstrekkelig i de fleste situasjoner og bør være den mest anvendte metoden. Ved synlig forurensning av hendene bør alltid håndvask foretrekkes. Hånddesinfeksjon er veldig aktuelt i situasjoner med tidsnød. Alkoholbaserte hånddesinfeksjonsmidler tilsatt stoffer som hindrer uttørking av huden kan være mer hudvennlig enn håndvask med såpe og vann. 

Både før en ”ren” prosedyre som sengebad, munnstell og hårvask og etter en ”skitten” prosedyre som sårstell, sengebad/skift, munnstell og lignende er det viktig å vaske hendene. Dersom vi ikke har synlig skitt på hendene kan det være like greit å desinfisere hendene med 70 % sprit som dreper de fleste bakteriene. Dette må vi gjøre for å hindre at vi sprer infeksjoner til andre, det være seg innenfor sykehusets fire vegger, eller utenfor. 

Det er viktig at vi ikke har på oss ringer, armbånd, eller klokker da bakterier lett samles der og er så og si umulige å vaske bort.

Problem: Finn Berg er slakk, sterkt avkreftet og sengeliggende. Han er derfor ikke i stand til å ivareta sin egen kroppshygiene. Som sykepleiere har vi ansvar for å hjelpe pasienten på best mulig måte med dette, slik at pasienten får en følelse av velvære. 
Kroppsvask(Sengebad)

I og med at Finn Berg har feber er det nok stor sjanse for at han er svett, varm og klam. 

Dette er ideelt for bakterievekst, så det må vi forhindre med kroppsvask.

Hvis pasienten er så syk at han ikke klarer å ta vare på sin egen personlige hygiene må vi hjelpe til.
Vasken må være rask, men effektiv. Vi må sørge for at Finn ligger behagelig i sengen og at vinduer er lukket så han ikke fryser. Siden han nok har svettet en del på grunn av feber bør vi også skifte på sengen under stellet, da fuktig sengetøy også gir gode vekstvilkår for bakterier og lettere kan gi liggesår. Hvis Finn er redd for å få diaré i sengen vil vi tilby ham bekken i sengen og hvis han skal sitte kan han få bekkenstol.

Hårvask

Hvis en pasient skal ligge i lengre tid på sykehus trengs hårvask. Dette kan virke forfriskende og behagelig for Finn som har ligget en stund og også svettet en del. Hårvask bør skje minst en gang i uken.

Fotstell

Hvis en pasient har ligget lenge i sengen og er blitt svett og varm på føttene kan vi spørre om pasienten vil ha et fotbad. Finn Berg som ligger i sengen store deler av dagen vil nok synes at det er behagelig og avslappende å få dyppet beina i vann og få litt fotstell. Vasking, negleklipp, bortsliping av hard hud, massering med fuktighetskrem og behandling av liktorner og fotvorter er ting som vi kan gjøre ved fotstell.

Munnstell

Munnstell er veldig viktig og kan godt utføres foran en vask av Finn Berg selv hvis han er i stand til det, for munnen er et veldig ”privat” område for oss mennesker. 

